Moje ime je \_\_\_\_\_\_\_\_\_\_\_\_\_\_\_\_\_\_\_ i već \_\_\_\_\_\_\_\_\_ godina radim kao \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ u posebnoj ustanovi \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Iz svog višegodišnjeg iskustva imam primjedbe i prijedloge na predloženu„**Odluku o donošenju nastavnih planova posebnih kurikuluma za osnovnu školu“.**

**1. Nastavni plan posebnih kurikuluma za osnovnu školu**

Učenicima ne treba smanjivati ni povećavati ukupnu tjednu satnicu, već uskladiti satnicu pojedinih odgojno obrazovnih područja s njihovim razvojnim potrebama.

Neprihvatljivo je smanjivanje satnice Prirode i društva i odgojnih predmeta poput Likovne i Tehničke kulture. U nastavku vam predstavljam prijedlog temeljen na dugogodišnjem radu s djecom s teškoćama u razvoju.

**Likovna kultura** - tijekom cijelog školovanja učeniku su potrebna dva školska sata za svladavanje likovnih kompetencija. Smanjenjem satnice učenik neće raditi dovoljno kvalitetno na produktivnosti za moguće životne situacije kao što su strukovni poslovi koji su mu neophodni u budućnosti. Na satovima Likovne kulture učenik osim što uči biti precizan, također razvija svoju maštu, stvara pojam kreativnosti te prepoznaje svoju produktivnost. Najmanje dva sata tjedno učenik uči razne tehnike, a jedan sat tjedno nije dovoljan ni za djecu bez teškoća jer kao što znamo s učenicima na početku nastavnog sata učimo novo gradivo, zatim pripremamo materijal te jako malo vremena ostaje za likovno izražavanje, jer na kraju sata s učenikom moramo obaviti vrednovanje i radna okolina mora biti uredna, a sav materijal spremljen. Tijekom sata Likovne kulture učenik uči, svladava finu motoriku, razvija maštu, kreativnost i produktivnost, razvija kritičko i samokritičko mišljenje, opušta se i veseli estetskom uređenju škole, likovnim natjecanjima i izložbama te raznim drugim događanjima gdje se vidi njegov uloženi trud. Za taj učenikov trud je potrebno ostaviti dva školska sata Likovne kulture jer djeca s teškoćama u razvoju trebaju individualan pristup da bi svoj likovni problem i zadatak riješili.

**Tehnička kultura** – Tehničku kulturu je potrebno kao predmet ostaviti 2 sata u 4. razredu, a u višim razredima ostaviti satnicu kao što je i sada. Na satovima Tehničke kulture učenici se pripremaju za odabir budućeg pomoćnog zanimanja. Kroz vježbe obrade raznih materijala učenici razvijaju spretnost, upornost, preciznost, usvajaju nove vještine, stječu odgovornost i pozitivan stav o radu. Unutar postojeće satnice Tehničke kulture dijete s teškoćama u razvoju ima priliku za svrsishodan praktičan rad i razvoj te na najbolji mogući način razvija osjećaj vlastite vrijednosti. Nužno je da satnica Tehničke kulture ostane ista u svim razredima radi omogućavanja razvoja konkretnih radnih vještina kod učenika.

**U postojeću satnicu Tehničke kulture trebalo bi integrirati sadržaje** **izbornog predmeta Informatike, a ne nuditi Informatiku kao posebni predmet**.

**Domaćinstvo** je odlično nastavno područje u kojem se stječu i razvijaju znanja i navike iz područja higijene, kulture življenja i stanovanja u svakodnevnom životu.

U drugim oblicima nastave nema potrebe za 4 sata tjedno za **Program edukacijsko rehabilitacijskih postupaka**, već su dovoljna i 2 sata zbog mnoštva različitih i korisnih sadržaja u drugim predmetima u kojima učenici razvijaju svoje vještine i zadovoljavaju svoje edukacijsko rehabilitacijske potrebe.

Program edukacijsko rehabilitacijskih postupaka provodi se i kroz sadržaje produženog stručnog postupka.

**1., 2. i 3. razred**

Novi nastavni plan predlaže 16 sati obveznih predmetnih kurikuluma, smanjivši tako 1 sat Likovne kulture i 1 sat Prirode i društva, što u konačnici smanjuje dosadašnji boravak djece u školi, a uskraćuje im se kvalitetno stjecanje znanja u važnim odgojno obrazovnim područjima.

**Prijedlog:**

Na predloženi plan **povećati satnicu iz Likovne kulture za 1 sat i Prirode i društva za 1 sat,** što je ukupno 18 nastavnih sati uz 2 sata izborne nastave Vjeronauka ili ostalih izbornih predmeta, 1 sata razrednika, 1 sata izvannastavne aktivnosti i 2 sata PERP-a iznosi ukupno 24 nastavna sata u jednom tjednu što je prihvatljivo i poželjno za kvalitetan nastavni proces usmjeren razvojnim dječjim potrebama, sposobnostima i mogućnostima. Svako smanjivanje ili povećavanje tjedne satnice u odnosu na 24 sata za prva tri razreda bilo bi bespotrebno.

**4. razred**

Novi nastavni plan predlaže 16 sati obveznih predmetnih kurikuluma, smanjivši tako 1 sat Likovne kulture i ukida 2 sata Tehničke kulture, što također u konačnici smanjuje dosadašnji boravak djece u školi, a uskraćuje im se kvalitetno stjecanje znanja u važnim odgojno obrazovnim područjima.

**Prijedlog:**

Na predloženi plan **povećati satnicu iz Likovne kulture za 1 sat, vratiti 2 sata Tehničke kulture kao što je bilo i do sada**, što je ukupno 19 nastavnih sati uz 2 sata izborne nastave Vjeronauka ili ostalih izbornih predmeta, 1 sata razrednika, 1 sata izvannastavne aktivnosti i 2 sata PERP-a iznosi ukupno 25 nastavnih sati u jednom tjednu što je prihvatljivo i poželjno za kvalitetan nastavni proces usmjeren razvojnim dječjim potrebama, sposobnostima i mogućnostima. Svako smanjivanje ili povećavanje tjedne satnice u odnosu na 25 sata za učenike 4. razreda bi bilo bespotrebno.

**5. i 6. razred**

Novi nastavni plan predlaže 23 sata obveznih predmetnih kurikuluma smanjivši tako 1 sat Likovne kulture, 2 sata Tehničke kulture, 1 sat Glazbene kulture i 1 sat Prirode ili društva (u 6. raz.), a povećali 1 sat Hrvatskog jezika.

**Prijedlog:**

Na predloženi plan **povećati satnicu iz Likovne kulture za 1 sat, vratiti 2 sata Tehničke kulture kao što je bilo i do sada**, što je ukupno 24 nastavnih sati uz 2 sata izborne nastave Vjeronauka ili ostalih izbornih predmeta, 1 sata razrednika, 1 sat izvannastavne aktivnosti što iznosi ukupno 28 nastavnih sati u jednom tjednu, što je u konačnici prihvatljivo za učenike 5. i 6. razreda i poželjno za kvalitetan nastavni proces usmjeren razvojnim dječjim potrebama, sposobnostima i mogućnostima.

**7. i 8. razred**

Novi nastavni plan predlaže 25 sati obveznih predmetnih kurikuluma, gdje su povećani sati Hrvatskog jezika 1 sat i Matematike 1 sat, a smanjeni 1 sat Likovne kulture, 2 sata Tehničke kulture i 1 sat Društva.

**Prijedlog:**

Na predloženi plan **povećati satnicu iz Likovne kulture za 1 sat, vratiti 2 sata Tehničke kulture kao što je bilo i do sada**, smanjiti 1 sat Prirode i 1 sat Matematike što je ukupno 24 nastavnih sata uz 2 sata izborne nastave Vjeronauka ili ostalih izbornih predmeta, 1 sata razrednika, 1 sata izvannastavne aktivnosti, što iznosi ukupno 28 nastavnih sati u jednom tjednu, što je u konačnici prihvatljivo za učenike 7. i 8. razreda.

**2. Nastavni plan posebnih kurikuluma za stjecanje kompetencija u aktivnostima svakodnevnoga života i rada**

**Od 7. do 10. godine**

**Tjelesna i zdravstvena kultura -** motorička znanja i sposobnosti, prilike za različitim oblicima kretanja, sudjelovanje u sportskim igrama i briga o zdravlju su nužni za učenike s teškoćama koji u pravilu ne sudjeluju u takvim aktivnostima izvan škole. Motorički razvoj potiče intelektualni razvoj, posebno u ranijoj dobi, stoga nije opravdano smanjivati tjednu satnicu predmeta za učenike od 7. do 10. godine.

**Matematičke vještine** – već su integrirane u sadašnje odgojno-obrazovno područje Upoznavanje škole i uže okoline i u ovoj dobi nisu potrebne kao posebno odgojno-obrazovno područje, trebaju ostati u okviru Upoznavanja uže i šire okoline (novi naziv).

**Domaćinstvo** – treba uvesti kao predmet i u ovu dobnu skupinu. Unutar Domaćinstva bi također bile integrirane matematičke vještine.

**Likovna kultura** – sve isto vrijedi što je navedeno u primjedbi za „Nastavni plan posebnih kurikuluma za osnovnu školu”

Novi nastavni plan predlaže 20 sati obveznih predmetnih posebnih kurikuluma, smanjivši tako 2 sata Tjelesno zdravstvene kulture, 2 sata Radnog odgoja, 2 sata Upoznavanja uže i šire okoline, što u konačnici smanjuje dosadašnji boravak djece u školi, a uskraćuje im se kvalitetno stjecanje znanja u važnim odgojno obrazovnim područjima.

**Prijedlog:**

Na predloženi plan **povećati satnicu iz Likovne i glazbene kulture za 1 sat**, uvesti 2 sata novog predmeta Domaćinstvo, smanjiti Skrb o sebi na 2 sata, povećati Upoznavanje uže i šire okoline za 1 sat i smanjiti Komunikaciju za 1 sat i ostaviti 6 sati Tjelesno zdravstvene kulture kao što je bilo i do sada, što je ukupno 22 nastavna sata uz 1 sat izborne nastave Vjeronauka, 1 sata razrednika i 1 sata izvannastavne aktivnosti, što iznosi ukupno 25 nastavnih sati u jednom tjednu što je prihvatljivo i poželjno za kvalitetan nastavni proces usmjeren razvojnim dječjim potrebama, sposobnostima i mogućnostima.

**Od 11. do 15. godine**

Novi nastavni plan predlaže 24 sata obveznih predmetnih posebnih kurikuluma, smanjivši tako 2 sata Radnog odgoja, 1 sat Upoznavanja uže i šire okoline, 1 sat Skrbi o sebi.

**Prijedlog:**

Na predloženi plan povećati Domaćinstvo za 1 sat i **Likovnu i glazbenu kulturu za 1 sat**, što je ukupno 24 nastavna sata uz 1 sat izborne nastave Vjeronauka ili nekog drugog izbornog predmeta, 1 sata razrednika i 1 sata izvannastavnih aktivnosti iznosi ukupno 27 nastavnih sati u jednom tjednu što je prihvatljivo i poželjno za kvalitetan nastavni proces.

**Matematičke vještine** – već su integrirane u sadašnje odgojno-obrazovno područje Upoznavanje škole i uže okoline

**Osnove stranog jezika** – ne nuditi kao izborni predmet.

**Od 16. do 21. godine**

Novi nastavni plan predlaže 26 sati obveznih predmetnih posebnih kurikuluma, smanjivši tako 2 sata Izobrazbe u obavljanju poslova, 1 sat Upoznavanja uže i šire okoline, 1 sat Skrbi o sebi i 1 sat Likovne kulture.

**Prijedlog:**

Na predloženi plan povećati Likovnu kulturu za 1 sat i što je ukupno 25 nastavnih sati uz 1 sat izborne nastave Vjeronauka ili nekog drugog izbornog predmeta, 1 sata razrednika i 1 sata izvannastavnih aktivnosti iznosi ukupno 28 nastavnih sati u jednom tjednu što je prihvatljivo i poželjno za kvalitetan nastavni proces.

**Matematičke vještine** – već su integrirane u sadašnje odgojno-obrazovno područje Upoznavanje škole i uže okoline

**Osnove stranog jezika** – ne nuditi kao izborni predmet.

**I. Smjernice za rad s učenicima s teškoćama**

Smjernice donose već odavno poznata načela, upute, odredbe i sl. Najveći je problem što nije osigurana njihova dosljedna i pravilna primjena zbog toga što vrlo često učenicima s teškoćama u razvoju NIJE osigurano uspješno obrazovanje u primjerenim programima i oblicima školovanja prema njihovim sposobnostima, mogućnostima, potrebama i interesima. Do toga dolazi jer se velikom broju učenika s teškoćama u razvoju određuje neprimjeren članak obrazovanja, u pravilu za barem jedan stupanj viši od primjerenog, čime dolazi do diskriminacije takvih učenika jer im je time onemogućeno ostvarivanje ishoda i ovladavanje vještinama na njima primjeren način. Nadalje, Smjernice, kao što je praksa bila i dosad, uglavnom dosljedno zanemaruju učenike s većim i višestrukim teškoćama u razvoju navodeći teškoće izolirano, iako takvi učenici imaju više vrsta teškoća različitih stupnjeva, npr. intelektualno oštećenje, poremećaj autističnog spektra, cerebralno oštećenje, teškoće mentalnog zdravlja itd. Tako se npr. u dijelu **Pedagoško-didaktičke osnove u radu s učenicima** navodi kompetencija „odgovorno odlučivanje“ i prijedlog da učitelj pripremi podsjetnike (kartice ili zvučni zapis) s pitanjima koja učenika vode kroz proces učenja/rješavanja zadataka?!

**Primjeri individualiziranih kurikuluma, Tablica 1. Obrazac individualiziranog kurikuluma** – stupac Ostvarenost odgojno-obrazovnih ishoda – skala vrednovanja od samo tri stupnja (potpuno, djelomično, nepotpuno) nedostatna je za utvrđivanje razine ostvarenosti ishoda. Također, izraz „nepotpuno“ ovdje znači da ishod uopće nije ostvaren, iako sam po sebi nema takvo značenje. Primjerenije bi bilo koristiti pet stupnjeva: u potpunosti, većim dijelom, djelomično, manjim dijelom, nije ostvareno.